CELEX: 32010R0116
Language: sl
Date: 2010-02-09 00:00:00
Title: Uredba Komisije (EU) št. 116/2010 z dne 9. februarja 2010 o spremembi Uredbe (ES) št. 1924/2006 Evropskega parlamenta in Sveta glede seznama prehranskih trditev (Besedilo velja za EGP)

10.2.2010   
            
            
               SL
            
            
               Uradni list Evropske unije
            
            
               L 37/16
            
         UREDBA KOMISIJE (EU) št. 116/2010
   z dne 9. februarja 2010
   o spremembi Uredbe (ES) št. 1924/2006 Evropskega parlamenta in Sveta glede seznama prehranskih trditev
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1924/2006 Evropskega parlamenta in Sveta z dne 20. decembra 2006 o prehranskih in zdravstvenih trditvah na živilih (1) ter zlasti člena 8(2) Uredbe,
   ob upoštevanju naslednjega:
   
               (1)
            
            
               Člen 8(1) Uredbe (ES) št. 1924/2006 določa, da so prehranske trditve na živilih dovoljene le, če so navedene v Prilogi k navedeni uredbi, v kateri so določeni tudi pogoji za njihovo uporabo.
            
         
               (2)
            
            
               Uredba (ES) št. 1924/2006 določa tudi, da se po potrebi po posvetovanju z Evropsko agencijo za varnost hrane (v nadaljnjem besedilu: Agencija) sprejmejo spremembe navedene priloge.
            
         
               (3)
            
            
               Komisija je pred sprejetjem Uredbe (ES) št. 1924/2006 zaprosila Agencijo za mnenje o prehranskih trditvah in pogojih za njihovo uporabo za maščobne kisline omega-3, enkrat nenasičene maščobe, večkrat nenasičene maščobe in nenasičene maščobe.
            
         
               (4)
            
            
               Agencija je v mnenju, sprejetem 6. julija 2005 (2), sklenila, da so maščobne kisline omega-3, enkrat nenasičene maščobe, večkrat nenasičene maščobe in nenasičene maščobe pomembne pri prehrani. Nekatere nenasičene maščobe, kot na primer maščobne kisline omega-3, se včasih uživajo v manjših količinah od priporočenih. Zato lahko prehranske trditve, ki označujejo živila kot vir teh hranil, ali navajajo, da imajo živila visoko vsebnost teh hranil, pomagajo potrošnikom izbrati bolj zdrava živila. Vendar navedene prehranske trditve niso bile vključene v seznam iz Priloge k Uredbi (ES) št. 1924/2006, kakor sta jo sprejela Evropski parlament in Svet, ker še ni bilo mogoče jasno določiti pogojev za njihovo uporabo.
            
         
               (5)
            
            
               Ker so pogoji za njihovo uporabo ob upoštevanju mnenja Agencije, sprejetega 30. junija 2009 (3), o označevanju priporočenega vnosa za omega-3 in omega-6 maščobne kisline zdaj jasni, je priporočljivo vključiti zadevne trditve v seznam.
            
         
               (6)
            
            
               Glede trditev „vir maščobnih kislin omega-3“ in „visoka vsebnost maščobnih kislin omega-3“ je treba pri pogojih za uporabo ločiti med vrstama maščobnih kislin omega-3, ki imata različni fiziološki vlogi in za kateri sta priporočeni različni količini uživanja. Poleg tega je treba pri pogojih za uporabo določiti najnižjo količino na 100 g in 100 kcal izdelka za zagotovitev, da so z navedenima oznakama označena le živila, ki zagotavljajo znatne količine maščobnih kislin omega-3.
            
         
               (7)
            
            
               Glede trditev „visoka vsebnost enkrat nenasičenih maščobnih kislin“, „visoka vsebnost večkrat nenasičenih maščobnih kislin“ in „visoka vsebnost nenasičenih maščobnih kislin“ je treba pri pogojih za uporabo zahtevati, da živilo vsebuje vsaj določeno količino nenasičenih maščob za zagotovitev, da navedena količina vedno ustreza bistveni količini, ki se vnese v telo pri njihovem uživanju v okviru uravnotežene prehrane.
            
         
               (8)
            
            
               Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO UREDBO:
   Člen 1
   Priloga k Uredbi (ES) št. 1924/2006 se spremeni, kakor je določeno v Prilogi k tej uredbi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 9. februarja 2010
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 404, 30.12.2006, str. 9.
   
      (2)  The EFSA journal (2005) 253, 1–29.
   
      (3)  The EFSA journal (2009) 1176, 1–11.
   
      PRILOGA
      V Prilogi k Uredbi (ES) št. 1924/2006 se doda naslednje besedilo:
      
         „VIR MAŠČOBNIH KISLIN OMEGA-3
         Trditev, da je živilo vir maščobnih kislin omega-3, in katera koli trditev s podobnim pomenom za potrošnika je dovoljena le, kadar izdelek vsebuje vsaj 0,3 g alfa-linolenske kisline na 100 g in 100 kcal ali vsaj 40 mg eikozapentaenojske kisline in dokozaheksaenojske kisline skupaj na 100 g in na 100 kcal.
         VISOKA VSEBNOST MAŠČOBNIH KISLIN OMEGA-3
         Trditev, da ima živilo visoko vsebnost maščobnih kislin omega-3, in katera koli trditev s podobnim pomenom za potrošnika je dovoljena le, kadar izdelek vsebuje vsaj 0,6 g alfa-linolenske kisline na 100 g in na 100 kcal ali vsaj 80 mg eikozapentaenojske kisline in dokozaheksaenojske kisline skupaj na 100 g in na 100 kcal.
         VISOKA VSEBNOST ENKRAT NENASIČENIH MAŠČOB
         Trditev, da ima živilo visoko vsebnost enkrat nenasičenih maščob, in katera koli trditev s podobnim pomenom za potrošnika je dovoljena le, kadar je vsaj 45 % maščobnih kislin v izdelku enkrat nenasičenih maščob in če enkrat nenasičene maščobe zagotavljajo več kot 20 % energijske vsebnosti izdelka.
         VISOKA VSEBNOST VEČKRAT NENASIČENIH MAŠČOB
         Trditev, da ima živilo visoko vsebnost večkrat nenasičenih maščob, in katera koli trditev s podobnim pomenom za potrošnika je dovoljena le, kadar je vsaj 45 % maščobnih kislin v izdelku večkrat nenasičenih maščob in če večkrat nenasičene maščobe zagotavljajo več kot 20 % energijske vsebnosti izdelka.
         VISOKA VSEBNOST NENASIČENIH MAŠČOB
         Trditev, da ima živilo visoko vsebnost nenasičenih maščob, in katera koli trditev s podobnim pomenom za potrošnika je dovoljena le, kadar je vsaj 70 % maščobnih kislin v izdelku iz nenasičenih maščob in če nenasičene maščobe zagotavljajo več kot 20 % energijske vsebnosti izdelka.“